**Arhiv kao praksa**

Uredništvo 19. broja „Poznanjskih slavističkih studija” poziva Vas da svojim idejama doprinesete tomu posvećenom ulozi arhiva u istraživačkoj praksi. U okviru pozitivističke paradigme smatra se da se arhiv i arhivska praksa vezuju za nepristrasno prikupljanje podataka i materijala o ljudima, događajima i kulturama. Teorijski zaokret u humanistici do kojeg dolazi od 70-ih godina XX veka dovodi do kritičkog razmatranja koncepata kao što su reprezentacija, objektivnost i autentičnost. Preispitiujući pozitivističko nasleđe, kulturološka istraživanja ukazuju na preplitanje arhivskog posla s vladajućim režimom i problematizuju njegovo epistemološko stanovište. Kako je utvrdio Derida u predavanju „Arhivska groznica”, održanom 1994. godine, „tehnička struktura arhiva koji arhivira određuje i strukturu sadržaja koji je podvrgnut arhiviranju, uhvaćenog u trenutku nastanka i u okvirima svog odnosa prema budućnosti. Arhiviranje proizvodi događaj u meri u kojoj ga arhivira (str. 31).

Samostalni arhivi ne postoje. Pre svega, još u stadijumu *pre arhiva*, tj. u trenutku nastanka dokumenata (stenograma, pisama, književnih dela itd.) pisani tragovi upućuju na druge tekstove i kontekste. Drugo, svaki arhiv ostaje samo zbirka izvora ako se s vremenom ne preobrazi u naraciju. Treće, u istraživačkoj praksi arhivski dokumenti stvaraju interpretativne mreže s drugim tekstovima, što omogućava njihovu uzajamnu proveru i razumevanje. Danas je obaveza istorije književnosti da u svojoj praksi primenjuje *uzajamno čitanje* različitih tekstova (arhivskih dokumenata, umetničkih dela, neknjiževnih tekstova, memoara, dnevnika itd.), kako bi izgradila višeslojne književnoistorijske kontekste, u okviru kojih može *pripovedati* o prošlosti.

Arhivisti i proučavaoci arhiva stvaraju i odabiraju podatke, sećanja, zapise i tragove, medijatori su (u značenju koje ovome pojmu pridaje Bruno Latur u teoriji akter-mreža) u prenošenju znanja, što znači da je njihovo delovanje ujedno i praksa koja je interpretativna, ingerišuća, transformišuća, situirana i angažovana. Njihova moć nad pisanom reči i tragovima prošlosti utiče na načine oblikovanja i generisanja istorije i sećanja.

Proučavanje arhiva ima praktičan, afektivan i ontološki karakter. Čitajući prikupljeni materijal, dodirujući pronađene predmete, često prekrivene prašinom (supstancijalno – kako pokazuje Karolin Stidman – bliskom prahu urmlih), istraživač arhiva utelovljuje relacije s fenomenom koji za njega/nju ima određeno značenje. Utisci dobijeni putem priučavanja/kreiranja/produkcije/uništavanja/reinterpretacije arhiva u isto vreme su pojmovni i prejezički, afektivno-iskustveni i telesni, a potonji u jednakom stepenu odlučuju o razumevanju uloge arhiva. Kao ontološka činjenica arhiv je neophodni uslov postojanja – njegova vitalnost je u vezi s njegovim sposobnostima stvaranja heterogenih relacija, dobijenih različitim ponavljanjima, reprodukcijama i prevođenjem.

Želeli bismo usmeriti pažnju na sledeće teme:

- arhivska praksa i proučavanje arhiva kao iskustvo;

- arhiv kao izazov za etiku participativne spoznaje;

- arhiv kao vrsta moći: političko regulisanje znanja o prošlosti i arhiv;

- arhiv kao oblik sećanja;

- uloga arhiva u proučavanju istorije slovenskih književnosti u drugoj polovini XX veka;

- „drugi život” tajnih arhiva: arhiv specijalnih službi kao književnoistorijski izvor;

- *nedostatna* i *zaboravljena* mesta u arhivima: (polu)uništeni i zabranjeni arhivi kao izazov za književnoistorijsku naraciju;

- metafora *skrivališta* ili privatni arhiv kao alternativni arhiv: tajni dnevnici i zabeleške, dela pisana za fioku, tekstovi iz skrovišta;

- arhiv iz prizme savremenih „tehnologija sećanja”;

- arhiviranje kao forma projektovanja budućnosti;

- arhiv kao određenje traumatičnog horizonta gubitka;

- digitalni arhiv u eri digitalne humanistike i tehnologija novih medija – veze i odnosi.

Radove možete poslati do 30. juna 2020. godine. Molimo da tekstove (u obimu od najviše 15 stranica, pripremljene prema tehničkim uputstvima dostupnim na https://pressto.amu.edu.pl/index.php/pss/about/submissions#authorGuidelines) pošaljete u formatu DOC/DOCX ili RTF na imejl adresu redakcije: studiaslawistyczne@gmail.com ili uz pomoć platforme <https://pressto.amu.edu.pl/index.php/pss/about/submissions#onlineSubmissions>.

Tematski urednici: prof. dr Plamen Dojnov i dr Adriana Kovačeva